इस बार छोटा सा नान-कामर्शियल ब्रेक थोड़ा सा लंबा हो गया। इस विलंब की वजह मैं नही बल्कि हिंदी ब्लाग जगत के महान स्तंभ श्री फुरसतिया जी महाराज हैं। मेरी कथा के प्रमुख पात्र नारद जी को ही अगवा कर लिया और उन्हें विष्णु जी को हिंदी ब्लाग लिखना सिखाने में लगा दिया। बेचारे नारद जी लाख मनुहार करते रहे कि सारा लेखन पाठन का काम देवी सरस्वती का है पर विष्णु जी तो सिर्फ फुरसतिया जी की ही बात मानते हैं। आप लोग यह मत समझ लीजिएगा कि मुझे रामानँद सागर से किसी सीरियल लेखन का काँट्रेक्ट वगैरह मिला है जो मेरे इस लेख में पहले शँकर जी और अब नारद जी आने वाले हैं। नारद जी इस कथा के मुख्य पात्र हैं और भैंस भी। पर अभी आप को बताना कहानी की भ्रूणहत्या होगा। इसलिए जैसे आप अस्सी के दशक वाले दूरदर्शन के "रूकावट के लिए खेद है" को बर्दाश्त करते रहे हैं वैसे ही इसे भी करिए। वैसे आपकी याददाश्त ताजा करने के लिए इस वृताँत का एकताकपूरकरण करना यानि कि पिछले अँको की छोटी सी झलक देना मेरे और आपके ब्लागज्ञान की तौहीन होगी अतः लेख के अँत में दी कड़ियों का उपयोग करिए।